BRATISLAVA 9. júna (SITA) - Uplatňovanie antidiskriminačného zákona, rozhodovanie a postup v správnom konaní, súdne preskúmanie rozhodnutí obcí v rámci správneho poriadku a zodpovednosť za škodu spôsobenú pri výkone verejnej moci sú témy odborných vzdelávacích podujatí pre zástupcov samosprávy. Cyklus šiestich seminárov, súčasťou ktorého sú aj metodické návody a vzory rozhodnutí, sa začal dnes v Prešove. Vzdelávanie pripravilo pre svojich členov Združenie miest a obcí Slovenska (ZMOS) v spolupráci so Slovenským národným strediskom pre ľudské práva.
Ako agentúru SITA informovala hovorkyňa ZMOS Oľga Gáfriková, informácie a poznatky sprostredkujú zástupcom miestnej územnej samosprávy odborníci zo Slovenského národného strediska pre ľudské práva, z Ministerstva spravodlivosti SR a Najvyššieho súdu SR. ZMOS chce podľa nej organizovaním vzdelávacích podujatí prispieť ku kvalitnému výkonu kompetencií na úrovni obcí a miest. "Význam bezchybného uplatňovania spomínaných právnych noriem znásobuje, že vždy ide o rozhodovanie o individuálnych právach fyzických a právnických osôb," podotkla Gáfriková.
V tomto roku ZMOS pripravilo už takmer 20 vzdelávacích podujatí v spolupráci s viacerými ministerstvami. Aktuálny cyklus seminárov sa po Prešove uskutoční v Rožňave (10. júna), Detve (16. júna), Žiline (17. júna), Piešťanoch (23. júna) a v Bratislave (24. júna).